થોડા સમય પછી તેને મોડલીંગ અને ટીવીની એડવર્ટાઈઝમેન્ટમાં મોકલી દેવામાં આવ્યો. તેની પાસે બે વિકલ્પ હતા રેસિંગનો અને બીજો ફિલ્મનો. બંન્ને તેના સપના હતા, પણ રેસિંગ તેના દિલમાં હતી, જેમાં પૈસો નહતો. અને ફિલ્મમાં અઢળક કમાણી હતી. છેલ્લે તો દુનિયાના કોઈપણ માણસની ભાગદોડ પાછળનું કારણ પૈસો જ હોવાનો ! અજીતે ફિલ્મ એટલે કે પૈસા પર પસંદગી ઊતારી. તેની આ મોડલીંગ ફોડલીંગ જોઈને 1990ની ફિલ્મ ‘એન વીડુ એન કનવર’માં તેને એક સ્ટુડન્ટનો રોલ મળ્યો. નાનો એવો હતો રેતઘડીની જેમ અજીતનો રોલ પણ ફિલ્મમાં પૂરો થઈ ગયો. ત્યાં અજીતને એક તેલુગુ ડિરેક્ટર જોઈ ગયા અને તેમણે પોતાના લક્ષ્મી પ્રોડક્શનથી તેને કાસ્ટ કરવાનું નક્કી કર્યું. પણ વિધાતાને કંઈક ઓર મંજૂર હતું. તે તો અજીતને તમિલ સુપરસ્ટાર બનાવવા માગતા હતા તેલુગુ નહીં. શૂટિંગ શરૂ થવાનું હતું ત્યાં ડિરેક્ટરનું અકાળે અવસાન થયું. આખરે 21 વર્ષની ઊંમરે 1992ની ફિલ્મ ‘પ્રેમપુસ્તકમ’થી તેણે ડેબ્યુ કર્યું.